Zabōjstwo Jamesa Bulgera – zaszlachtowaniy Jamesa Bulgera ôd dwōch wuōnczas 10 lot starych synkōw Roberta Thompsona a Jona Venablesa, kerygo dokonali 12 lutygo 1993 we Walton wele Liverpoolu. James Bulger. James Bulger bōł rodzōny 16 marca 1990 we Fazakerley Hospital we Liverpoolu a pōmiyszkiwoł we Kirkby. Bōł uōn jedzinym wōunczas bajtlym Ralpha Stephena Bulgera a Denise Bulger (terozki Fergus). Po prowdzie piyrszo rodźōła sie uōnygo szwestka Kirsty, nale urodźōła sie kojfniynto. Bez cōż mama Jamesa bōła do niygo naduopiykōńczo. James bōł ôkozym zdrowio a wulkōnym radości a szpasu. Ôbycznie śmoł sie a lubiōł rozbowiać ludzi,a kej ino mōg lotać to lotoł a niy szoł. Ze muzyki nojbarzi lubiōł Michaela Jacksona a prōbowoł tańcować kej uōn. Uōnygo ulubiōno śpiywka, "Heal the World", bōła grano na pogrzebie Jamesa a terozki je używano bez fundacyjo prowadzōno ôd Denise Fergus, na co mo uōna zgoda ôd Jacksona. James lubiōł tyż Bruno Marsa. James uwielbioł wszijstko co mioło co spōlnygo ze cugōma. Mioł blōnd kudły a modre ślypia, ze brōnzowōm plamōm we prawym. Mioł już wszyjske mlyczne zymby. Synek znoł już buchsztaby a cifry. Zdarzynia ze 12 lutygo 1993. Przed porwaniym. 12 lutygo 1993 Denise Bulger wźōna synka do Cyntrōm Handlowygo we Bootle, kaj polazła ze śwagerkōm, Nicolōm Bailey. Nicola pedziała niyskorzi, co James mioł zwyk coby citać a lotać sōm, a ôbycznie bestōż Denise trzimoła go we wōzyku, nale skiż tego co zakupy planowoły ino na godzina, uōnygo dnia wōzyka niy wziyny. Ôstatni roz Denise widzioła Jamesa żywygo wele masorza, kaj ôstowiła go pode dźwiyrzōma. Niy wziyna go rajn, bo prawie niy bōło raje. Nale rychtowaniy jei zamōwiynio a płacynie szło dużyj kej myśloła. Kej wylozła, Jamesa pode dźwiyrzōma niy bōło. We tyn sōm dziyń Robert Thompson a Jon Venables citli ze szule na baje. Polyźli do cyntrōm handlowygo we Bootle, kaj krodli m.in. maszkety, figurki trolli, batyryje a modro forba. Uba bajtle bōły już wuōnczas znōme rojbry. Cuzamyn krodli, ciepali kamiyniami we ôkna starych babōw a lotali ludźōm po zygrodach. Drynczyli tyż zwiyrzynta, ciepali kamiyniami do ptokōw a torturowali koty. We uōn dziyń postanowili, co porwiōm a zaszlachtujōm jakigo bajtla. Porwaniy. Piyrw prōbowali porwać inkszego bajtla, nale uōnygo mama przilozła po niygo, nim s niymi ôdlozł. Jamesa zobejrzeli wele masorza ô 15:40. Jon pedzioł do niygo "Come on, boy!" ("Pōdź, synek!"). S anfanga James poloz ś niymi rod. Wylyźli ś nim na ulica a polyźli we strona Leeds Liverpool Canal. Na moście kozali mu coby uklynknōł i wejżoł na swoje ôdbicie we wodzie, bo chcieli go do nij wciepać. Jak pedzioł "niy", chycili go za szłapy, ôbrōcili gowom na dōł a ciepli ô zol. Wuōnczas James zaczōn jeim citać, nale go pora razōw chycili zaś. James niy chcioł jeich suchać, skiż czego go bili a kopali. Po drodze widzioło to mocka ludzi (policjo znodła 38 świodkōw), nale żodyn niy powstrzimoł porywoczy. Myśleli, co synki ôpiekujōm sie modszym bracikem. Zabōjstwo. Na kōniec przikludzili Jamesa na banowo sztreka, coby zobejrzeć, kej cug po niym przejedzie. Nale James niy chcioł lygać na glajzach i durś ś nich stowoł. Robert a Jon skiż tego nakropili mu modryj forby do lewygo ślypia a sztartli ciepac we niego herckami a prać kōnskem ajzowygo prynta. Śćōngli mu galoty a dolno tajla cioła ôstawili sago. James mioł śōłōm śćōngńōny napletek. Nale niy ma udowodńōne, co bōł jaki seksualny motyw we tym szlachtowaniu. Niy idzie tyż pedzieć, coby wrażowali Jamesowi bateryje do rzici (nale wrażowali mu uōne do gymby). Chopcy skokali Jamesowi po łebie a cołkim ciele, na kōniec ciepli mu na łeb na przez 11 kilo ciynżki kōnsek ajzy. Niyżywygo ôstawili na glajzach, coby cug przejechoł uōnygo cioło, co podug nich mioło zamozać slady. James Bugler mioł 42 roztomajte ôbrażynio, we tym 22 na łebie. Policyjo znodła 27 herckōw ze śladōma krwie. Podug patologa, po tym kej przestali go katować niy żył dużyj kej pora minut, a niy idzie pedzieć ôd kerygo ôbrażynio kojfnył. Śledztwo. Kej Denise wylozła ôd masorza a niy znodła Jamesa, sztartła za niym sznupać, niyskorzi pedziała sklepowyj ôchronie, a kej ta go niy znodła pedziała policyji. Cyntrōm zawarto na noc, ôchrona a policyjo sztartła przeglōndać zapisy ze CCTV kamer. Znojdli, co kej Denise sznupała za synkem na parterze a na placu, uōn bōł na piyrszym sztoku, a wylozł inkszym wyjściym wroz ze porywaczōma. Sznupaniy sztartło po cołkim Liverpoolu, po konale, niyużytkach a banowych sztrekach. Po mieście jeździły autoki ze kerych pytano ô Jamesa bez megafōny. We telewizyji puszczali nagranie ze CCTV kamer. Cioło Jamesa znodli 14 lutygo na banowyj sztrece. Jedno baba poznoła na filmie ze CCTV Jona Venablesa, ô kerym wiedzioła co planowoł na tyn dziyń baje, i pedziała ô tym policyji. Venablesa a Thompsona zawarto 18 lutygo 1993 a przesuchiwano. Dziepiyro kej pokozali jeim dowody, prziznoli sie do porwanio, a niyskorzi zaszlachtowanio Jamesa Bulgera. Proces. Proces sztartnōł 24 listopada 1993. Małowiela co by doszło do linczu, policyjo musoła ôsłaniać ôskarżōnych. Dowodōw niy szło ôdeprzić - krew na szczewikach, modro farba na zachach, świodki, nagrania kamerōw a inksze. Gerycht uznoł ôbu synkōw za winnych, nale doł wyrok "uoddanio na przijymność Krōlowyj", co ôznoczo co niy ma akuratnie pedziane kedy wylyzōm ze cuchthauzu. Skiż tego, co je to niy do zgody ze prowym Ojropejskij Uniji, prawniki mordercōw złożōły apelacyjo. Niyskorzi wyrok zmiyńōno na "do połnoletnioście", niskorzi zaś na 15 lot, nale po nostympnyj apelacyji ôba wylyźli 23 czyrwca 2001 a ôbadwa dostali blank nowe, fikcyjne tożsamości, coby niy byli ôfiarōma samosōndu. Matka Jamesa pedziała, co to niy ma do nij do zgody ze sprawiedliwośćōm a bydzie ô nia do skutku wojować, ôstrzegła tyż, że Venables je niybezpieczny a uōnygo uwolniynie bōło felerym. Ô Robercie Thompsonie niy ma żodnych nowin ôdkōnd wyloz. Jon Venables bōł zawiyrany nazod już dwa razy, we tym za pornografijo ze bajtlōma, a dostoł juz sztworto tożsamość skiż tego, co niy poradzi trzimać we sekrecie fto uōn po prowdzie je. Dalsze losy familiji. Mieśōnc po porwaniu a zaszlachtowaniu Jamesa Denise zaszła we ćōnża, 9 mieśōncōw niskorzi urodźōł sie synek, Michael. Kej mioł myni kej rok, Denise a Ralph wziyni rozwōd. Niy poradzili ze sia strzimać. Ralph ôskarżoł ja co puściła rynka Jamesa a kej by uōnyj niy puśćōła żyłby uōn dali. Nale prziznowoł tyż, co we tyn dziyń, 12 lutygo 1993 rano Denise prośōła go, coby wźōn Jamesa do swojigo śwagra. Pedzioł, co ôbycznie zowdy to robiōł, nale prawie we tyn dziyń mieli kupa bajstlowanio a mocka werkcojgu do tego, skiż czego boł sie co moge sie co synkowi stać bez niyuwoga. Niy umioł sie poradzić s tym, co kej by go wuōnczas wźōn, tyż by żył. Sztartnōł skiż tygo słepać whisky, nale pedzioł, co to nic niy dowało, bo niy mōg ani sie ôżryć ani niy mioł ulgi we swojim bōlu. We 2013 roku przeprośōł bōło żōna a pedzioł, co je mu gańba aże jōm ôbwinioł. Niyskorzi Denise poznoła Stuarta Fergusa, ze kerym mo jeszcze dwōch synkōw: Thomasa a Leona; a je uōnygo babōm. Ralph tyż je już nazod żyniaty, ze Natalie (s dōma McDermott) a mo ś ńōm cera. Denise prowadzi dziolalność społeczno a charytatywno pode mianym James Bulger Memorial Trust a tryjtuje to kej żywy monōmynt lo Jamesa. Ralph ôpisoł swoje przeżycio we kśōnżce "My James".